Pranešimas žiniasklaidai

2023 m. lapkričio 14 d.

**Pokyčiai – nuo šiandien aukoti galima ir „Maximos“ taromatuose – prekybos tinklas jungiasi prie senųjų miškų išsaugojimo iniciatyvos**

**Didžiausias lietuviškas prekybos tinklas „Maxima“ jungiasi prie „Užstato sistemos administratoriaus“ kampanijos „Keisk tarą į šlamančius“, skatinančią gyventojus prisidėti prie senųjų Lietuvos miškų išsaugojimo. Pinigus už į prekybos tinklo taromatus grąžintą tarą bus galima paaukoti „Sengirės fondui“, vos viena vienkartinė pakuotė leis išsaugoti 1000 cm2 seno miško.**

„Gyventojai kasmet vis aktyviau naudojasi vienkartinių pakuočių užstato sistema, o susigrąžintus pinigus panaudoja savo kasdieniams apsipirkimams. Iki šiol „Maximos“ taromatuose aukojimo funkcijos nebuvo, tad džiaugiamės, jog prisijungę prie mūsų partnerių iniciatyvos „Keisk tarą į šlamančius“, klientams suteiksime galimybę už į taromatus grąžintą tarą gautus pinigus skirti visai Lietuvai svarbiam tikslui – senųjų šalies miškų išsaugojimui“, – sako Indrė Trakimaitė-Šeškuvienė, „Maximos“ Komunikacijos ir korporatyvinių reikalų departamento direktorė.

**Vos viena pakuotė reikšmingam pokyčiui**

Nuo lapkričio 14 d. vyksiančios kampanijos metu gyventojai grąžindami tarą į prekybos tinklo „Maxima“ taromatus visą gautą užstato sumą galės paaukoti nevyriausybinei organizacijai „Sengirės fondas“. Jos tikslas – išsaugoti senuosius Lietuvos miškus su visa gyvybe juose ir kurti ilgaamžius, tvarios gamtos pavyzdžius – sengires, atviras žmonių lankymui.

„Kampanijos „Keisk tarą į šlamančius“ metu „Sengirės fondas“ už kiekvieną į taromatus grąžintos taros vienetą išsaugos po 1000 cm2 seno miško, 10 vienetų – net 1m2 sengirės“, – pasakoja I. Trakimaitė-Šeškuvienė.

Paaukoti „Sengirės fondui“, I. Trakimaitės-Šeškuvienės teigimu, bus galima labai paprastai – grąžinus pakuotes, taromato ekrane atsiranda grąžinama suma ir langeliai su dviem pasirinkimais: „Aukoti“ ir „Išmoka“. Pasirinkus langelį „Aukoti“, spaudžiate ikonėlę „Patvirtinti“, o jūsų paramą „Sengirės fondui“ užtikrins fiskalinis kvitas, kuriame bus nurodyta paaukota suma.

„Maxima“ atstovės teigimu, šiuo metu prekybos tinklo taromatuose aukoti galima tik „Sengirės fondui“.

„Užstato sistemos administratoriaus“ duomenimis, praėjusiais metais Lietuvos gyventojai sukaupė ir grąžino rekordinį gėrimų užstato pakuočių skaičių – per 672 mln. vienetų. Vidutiniškai vienam šalies gyventojui teko maždaug 240 grąžintų pakuočių.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir platus, ypač lietuviškų prekių, pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia daugiau nei pustrečio šimto „Maximos“ parduotuvių, kuriose dirba apie 12 tūkst. darbuotojų ir kasdien apsilanko* *daugiau nei 400 tūkst. klientų.*

**Daugiau informacijos**:

El. paštas komunikacija@maxima.lt